Labojums Apvienoto Nāciju Organizācijas Eiropas Ekonomikas komisijas (ANO/EEK) Noteikumos Nr. 124 — Vienotajos noteikumos par riteņu apstiprināšanu vieglajiem automobiļiem un to piekabēm

( “Eiropas Savienības Oficiālais Vēstnesis” L 375, 2006. gada 27. decembris )

Noteikumus Nr. 124 lasīt šādi:

Apvienoto Nāciju Organizācijas Eiropas Ekonomikas komisijas (ANO/EEK) Noteikumi Nr. 124 — Vienoti noteikumi par riteņu apstiprināšanu vieglajiem automobiļiem un to piekabēm

1. DARBĪBAS JOMA

Šos noteikumus piemēro jauniem rezerves riteņiem, kas paredzēti M1, M1G, O1 un O2 kategoriju (1) transportlīdzekļiem.

Saskaņā ar 2.3. un 2.4.1. punktu tos nepiemēro oriģinālā aprīkojuma riteņiem vai riteņu ražotāju rezerves riteņiem. Tos nepiemēro “speciālajiem riteņiem” — 2.5. panta definīcija — kuriem piemēro valsts apstiprinājumu.

Šajos noteikumos apkopotas prasības attiecībā uz riteņu ražošanu un uzstādīšanu.

2. DEFINĪCIJAS

Šajos noteikumos ir šādas definīcijas.

“Ritenis” ir rotējoša nesošā detaļa starp riepu un asi. Parasti tas sastāv no divām galvenajām daļām:

(a) loka;

(b) riteņa diska.

Loks un riteņa disks var būt nedalāmi, pastāvīgi savienoti vai atvienojami.

2.1.1. “Diskveida ritenis” ir pastāvīga loka un riteņa diska kombinācija.

2.1.2. “Ritenis ar demontējamu loku” ir ritenis, kurš konstruēts tā, ka demontējamais loks ir piestiprināts pie riteņa diska.

2.1.3. “Loks” ir riteņa daļa, uz kuras uzmontēta riepa un kas ir riepas balsts.

2.1.4. “Riteņa disks” ir riteņa daļa, kura atbalsta detaļu starp asi un loku.

“Riteņa tips” ir ritenis, kuram neatšķiras šādi galvenie parametri:

2.2.1. riteņa ražotājs;

2.2.2. riteņa vai loka izmēra apzīmējums (atbilstīgi ISO 3911:1998);

2.2.3. konstrukcijas materiāli;

2.2.4. riteņa stiprinājuma vietas;

2.2.5. maksimālā pieļaujamā slodze;

2.2.6. ieteicamais maksimālais riepu spiediens;

2.2.7. ražošanas metode (metināts, kalts, liets, …).

2.3. “Oriģinālā aprīkojuma riteņi” ir riteņi, kurus transportlīdzekļa ražotājs ir atļāvis uzmontēt transportlīdzekļa modelim transportlīdzekļa ražošanas laikā.

“Rezerves riteņi” ir riteņi, kas ir paredzēti oriģinālā aprīkojuma riteņu nomaiņai transportlīdzekļa darbmūža laikā. Rezerves riteņu kategorijas ir šādas:

2.4.1. “transportlīdzekļa ražotāja rezerves riteņi” ir riteņi, kurus piegādājis transportlīdzekļa ražotājs;

2.4.2. “identiski rezerves riteņi” ir riteņi, kuri ražoti ar to pašu ražošanas aprīkojumu un tiem pašiem materiāliem, kas lietoti transportlīdzekļa ražotāja piegādātu rezerves riteņu ražošanai. Tie atšķiras no transportlīdzekļa ražotāja rezerves riteņiem tikai ar to, ka tiem nav transportlīdzekļa ražotāja preču zīmes un daļas numurs;

2.4.3. “atveidoti rezerves riteņi” ir riteņi, kuri ir transportlīdzekļu ražotāja rezerves riteņu kopijas, bet tos ražojis ražotājs, kas nav transportlīdzekļa ražotāja konkrēto riteņu piegādātājs. Attiecībā uz konstrukciju (pamata profilu, izmēriem, uzsēdinājumu, materiāla tipu un kvalitāti utt.) un darbmūža ilgumu tās pilnībā atbilst transportlīdzekļa ražotāja rezerves riteņiem;

2.4.4. “daļēji atveidoti rezerves riteņi” ir riteņi, kurus ražo ražotājs, kurš nav transportlīdzekļa konkrēto riteņu piegādātājs. Attiecībā uz konstrukciju, uzsēdinājumu, loka apzīmējumu, riteņa stiprinājuma efektīvo diametru un montāžas tapas diametru, tie atbilst oriģinālā aprīkojuma ritenim, bet riteņa profils, materiāls utt. var atšķirties.

2.5. “Speciālie riteņi” ir riteņi, kuri nav oriģinālā aprīkojuma riteņi un kuri neatbilst 2.4. punktā aprakstīto riteņu kritērijiem (piemēram, riteņi ar atšķirīgu loka platumu vai diametru).

2.6. “Uzsēdinājums” ir attālums no diska savienotājvirsmas līdz loka centra līnijai (tas var būt pozitīvs, kā parādīts 1. zīmējumā, nulle vai negatīvs).

2.7. “Dinamiskais rādiuss” ir dinamiski noslogots rādiuss, kuru definē kā teorētisko griešanās perimetru, kas dalīts ar lielākās riepas 2Π, ko izmantotu ritenim saskaņā ar riteņa ražotāja norādījumiem.

2.8. “Starptautiskie riepu un disku standarti” ir dokumenti, kuros atspoguļota riteņu standartizācija, ko izdevušas šādas organizācijas:

(a) Starptautiskā standartu organizācija (ISO) (2);

(b) Eiropas Riepu un disku ražotāju apvienība (ETRTO) (3): “Standartu rokasgrāmata”;

(c) Eiropas Riepu un disku ražotāju apvienība (ETRTO) (3): “Inženierijas konstrukciju informācija — novecojuši dati”;

(d) Riepu un disku asociācija Inc. (TRA) (4): “Gadagrāmata”;

(e) Japānas Autobūves riepu ražotāju asociācija (JATMA) (5): “Gadagrāmata”;

(f) Austrālijas Riepu un disku asociācija (TRAA) (6): “Standartu rokasgrāmata”;

(g) Associação Latino Americana de Pneus e Aros (ALAPA) (7): “Manual de Normal Technicas”;

(h) Skandināvijas Riepu un disku ražotāju organizācija (STRO) (8): “Datu uzziņu grāmata”.

1. attēls

2.9. “Tehniska plaisa” ir materiālā izveidojusies plaisa, kas ir platāka par 1 mm un parādās dinamiskā testa laikā (defektus, kas radušies ražošanas procesā, ņem vērā).

2.10. “Riteņa skava” ir rotējoša kontūras forma, ko veido iekšējais riteņa profils (skatīt 10. pielikumu, 1. attēls).

2.11. “Riepas izmēra apzīmējums” ir apzīmējums, kas norāda nominālo šķērsgriezuma platumu, nominālo aspekta koeficentu un vispārpieņemto numuru, kas apzīmē nominālo loka diametru (šie termini definēti Noteikumos Nr. 30).

3. APSTIPRINĀJUMA PIETEIKUMS

Ražotājs vai viņa pilnvarots pārstāvis iesniedz riteņa tipa apstiprinājuma pieteikumu, pievienojot šādus dokumentus.

3.1.1. Rasējumi, trijos eksemplāros, pietiekami detalizēti tipa identificēšanai. Rasējumos norāda vietu, kas paredzēta apstiprinājuma atzīmei un riteņa marķējumam;

Tehniskais apraksts, kurā ietverta vismaz šādi raksturojoši lielumi:

3.1.2.1. rezerves riteņa kategorija — skatīt 2.4.2., 2.4.3. un 2.4.4. punktus;

3.1.2.2. loka profila apzīmējums — riteņa uzsēdinājums — riteņa piestiprināšanas detaļas;

3.1.2.3. tapskrūvju un uzgriežņu savilces griezes moments;

3.1.2.4. balansēšanas svaru piestiprināšanas metode;

3.1.2.5. nepieciešamie aksesuāri (piem., montēšanas papildu sastāvdaļas);

3.1.2.6. atsauce uz starptautiskiem standartiem;

3.1.2.7. piemērotība bezkameru riepu montēšanai;

3.1.2.8. piemērotie ventiļu veidi;

3.1.2.9. maksimālā slodze;

3.1.2.10. maksimālais spiediens riepā;

3.1.2.11. materiāls, t.sk. ķīmiskais sastāvs (skatīt 4. pielikumu);

3.1.2.12. transportlīdzekļa ražotāja norādītais oriģinālā aprīkojuma riepu izmēra apzīmējums.

3.1.3. Saskaņā ar šo noteikumu 10. pielikuma 1. punktu nepieciešamie dokumenti:

— transportlīdzekļa raksturojums (10. pielikums, 1.2. punkts);

— papildu raksturojums (10. pielikums, 1.3.punkts);

— uzstādīšanas instrukcija (10. pielikums, 1.4. punkts); un

— papildu prasības (10.pielikums, 2. punkts).

3.1.4. Riteņa tipa riteņa paraugu, kas nepieciešams tipa apstiprinātājai iestādei laboratorijas testu veikšanai vai testu ziņojumu sagatavošanai.

3.2. Ja apstiprinājuma pieteikums tiek iesniegts identiskam ritenim, pieteikuma iesniedzējam tipa apstiprinātāja iestādei pierāda, ka ritenis patiesi ir “identisks rezerves ritenis” kā definēts 2.4.2. punktā.

4. APSTIPRINĀJUMS

4.1. Ja apstiprinājumam iesniegtais ritenis atbilst 3. punktu prasībām, šim riteņa tipam piešķir apstiprinājumu.

4.2. Katram apstiprinātajam tipam piešķir apstiprinājuma numuru. Pirmie divi cipari (pašreiz 00 noteikumu sākotnējai redakcijai) norāda to grozījumu sēriju, kurā ietverti jaunākie lielākie tehniskie grozījumi, kas šajos noteikumos veikti apstiprinājuma piešķiršanas laikā. Tā pati līgumslēdzējas puse nevar piešķirt to pašu numuru cita tipa ritenim.

4.3. Riteņa tipa apstiprinājuma vai noraidījuma paziņojums vai apstiprinājuma attiecinājums uz citu tipu saskaņā ar šiem noteikumiem jāpaziņo 1958. gada nolīguma dalībvalstīm, kuras piemēro šos noteikumus, ar paziņojumu, kas atbilst šo noteikumu 1. pielikumā iekļautajai veidlapai.

Katram ritenim, kas atbilst saskaņā ar šiem noteikumiem apstiprinātam riteņa tipam, papildus 5. punktā noteiktajam marķējumam jābūt skaidri salasāmam un neizdzēšamam starptautiskam marķējumam, kas sastāv no:

4.4.1. riņķa līnijā ietverta burta E, kuram seko tās valsts pazīšanas numurs, kura piešķīrusi apstiprinājumu (skatīt 2. pielikumu) (9);

4.4.2. šo noteikumu numura, kuram seko burts R, domu zīme un apstiprinājuma numurs saskaņā ar 4.2. punktu.

4.5. Marķējumam jābūt pastāvīgam, redzamam un skaidri salasāmam, kad ritenim uzmontēta riepa.

4.6. Šo noteikumu 2. pielikumā dots piemērs marķējuma izkārtojumam uz riepas.

4.7. Riteņa ražotāja telpas var izmantot testa vajadzībām, ar nosacījumu, ka apstiprinātāja iestāde vai iecelts pārstāvis ir liecinieks šāda testa veikšanai.

5. RITEŅA MARĶĒJUMS

Ritenim jābūt pastāvīgi un salasāmi apzīmētam ražotāja izvēlētā vietā, bet marķējumam jābūt redzamam, kad riepu uzmontē uz riteņa. Marķējumā norādīts:

5.1.1. ražotāja nosaukums vai preču zīme;

riteņa vai loka profila apzīmējums;

5.1.2.1. to izsaka saskaņā ar vienu no starptautiskajiem riepu un disku standartiem un tajā jābūt vismaz:

— loka izmēra apzīmējumam, kas ietver:

— loka profila apzīmējuma nominālo loka diametru,

— simbolu “x”, ja ir viengabala loks,

— simbolu “-”, ja ir vairāku gabalu loks,

— burtu “A”, ja ligzda atrodas asimetriski (fakultatīvs),

— burtu “S”, ja ligzda atrodas simetriski (fakultatīvs);

5.1.3. riteņa uzsēdinājums;

5.1.4. izgatavošanas datums (vismaz mēnesis un gads);

5.1.5. riteņa/loka daļas numurs.

5.2. Šo noteikumu 3. pielikumā dots riteņa marķējumu paraugs.

6. VISPĀRĒJAS PRASĪBAS

6.1. Loka profils atbilst riteņa ražotāja norādītajam starptautiskajam standartam.

Loka profils nodrošina riepu un ventiļu pareizu montāžu.

6.2.1. Riteņi, kas paredzēti izmantošanai ar bezkameru riepām, nodrošina gaisa saglabāšanu.

6.3. Riteņa konstrukcijai izmantotos materiālus pārbauda saskaņā ar 4. pielikumu.

6.4. Identiska rezerves riteņa gadījumā, kā tas noteikts 2.4.2. punktā, nepiemēro prasību veikt fizisku pārbaudi saskaņā ar 6.5. punktu vai transportlīdzekļa montāžas pārbaudi saskaņā ar šo noteikumu 10. pielikuma 2. punktu.

Atveidotiem rezerves riteņiem un daļēji atveidotiem rezerves riteņiem piemēro šādus testus.

6.5.1. Tērauda riteņi

6.5.1.1. Diskveida riteņi

(a) rotācijas ar lieci tests saskaņā ar 6. pielikumu;

(b) ripošanas tests saskaņā ar 7. pielikumu.

6.5.2. Alumīnija sakausējuma riteņi

6.5.2.1. Viengabala riteņi

(a) korozijas tests saskaņā ar 5. pielikumu. Ja process ražošanas līnijā ir nemainīgs, veic tikai vienu pārbaudes testu;

(b) rotācijas ar lieci tests saskaņā ar 6. pielikumu;

(c) ripošanas tests saskaņā ar 7. pielikumu;

(d) triecientests saskaņā ar 8. pielikumu.

6.5.2.2. Noņemama loka riteņi

(a) korozijas tests saskaņā ar 5. pielikumu;

(b) rotācijas ar lieci tests saskaņā ar 6. pielikumu;

(c) ripošanas tests saskaņā ar 7. pielikumu;

(d) triecientests saskaņā ar 8. pielikumu;

(e) pārbaude ar mainīgu griezes momentu saskaņā ar 9. pielikumu.

6.5.3. Magnija sakausējuma riteņi

6.5.3.1. Viengabala riteņi

(a) korozijas tests saskaņā ar 5. pielikumu;

(b) rotācijas ar lieci tests saskaņā ar 6. pielikumu;

(c) ripošanas tests saskaņā ar 7. pielikumu;

(d) triecientests saskaņā ar 8. pielikumu.

6.5.3.2. Noņemama loka riteņi

(a) korozijas tests saskaņā ar 5. pielikumu;

(b) rotācijas ar lieci tests saskaņā ar 6. pielikumu;

(c) ripošanas tests saskaņā ar 7. pielikumu;

(d) triecientests saskaņā ar 8. pielikumu;

(e) pārbaude ar mainīgu griezes momentu saskaņā ar 9. pielikumu.

6.6. Ja riteņu ražotājs iesniedz pieteikumu riteņu sērijas tipa apstiprinājumam, šīs sērijas katram riteņu tipam nav nepieciešams veikt visus testus. Paraugu izvēli var veikt pēc apstiprinātājas iestādes vai ieceltā tehniskā dienesta ieskatiem nejaušas izlases kārtībā (skatīt šo noteikumu 6. pielikuma 4. punktu).

Lai garantētu atbilstošu uzmontēšanu transportlīdzeklim, daļēji atveidoti rezerves riteņi atbilst šādām prasībām.

6.7.1. EEK apstiprinātu riteņu nominālais loka diametrs, nominālais loka platums un nominālais uzsēdinājums ir tāds pats kā ražotāja rezerves ritenis.

6.7.2. Riteņi ir derīgi visu riepu izmēru apzīmējumu riepām, kādus sākotnēji norādījis attiecīgā modeļa transportlīdzekļa ražotājs.

6.7.3. Riteņa/transportlīdzekļa piemērotības pārbaudes un attiecīgā dokumentācija uzskaitīta 10. pielikumā.

7. RITEŅA APSTIPRINĀJUMA PĀRVEIDOJUMI UN ATTIECINĀJUMS UZ CITU TIPU

Par katru riteņa tipa pārveidojumu ziņo apstiprinātājai iestādei, kura sniegusi tipa apstiprinājumu. Apstiprinātāja iestāde var:

7.1.1. vai nu uzskatīt, ka veiktās izmaiņas nerada kaitīgu ietekmi un ka jebkurā gadījumā riteņa tips joprojām atbilst prasībām;

7.1.2. vai pieprasīt jaunu testu.

7.2. Par apstiprinājuma apstiprināšanu vai noraidīšanu, norādot izmaiņas, paziņo nolīguma dalībvalstīm, kuras piemēro šos noteikumus, saskaņā ar 4.3. punktā noteikto kārtību.

7.3. Kompetentā iestāde, kas izsniedz apstiprinājuma attiecinājumu uz citu tipu, piešķir sērijas numuru katrai attiecinājuma uz citu tipu paziņojuma veidlapai.

8. RAŽOJUMU ATBILSTĪBA

8.1. Ražojumu atbilstības pasākumiem jābūt saskaņā ar nolīgumā — E/ECE/324-E/ECE/TRANS/505/Rev.2, 2. pielikums — norādītajiem.

8.2. Iestāde, kura piešķīrusi tipa apstiprinājumu jebkurā laikā var pārbaudīt atbilstības kontroles metodes, kādas izmanto katrā ražošanas vietā. Šādas pārbaudes parasti veic reizi divos gados.

9. SANKCIJAS PAR RAŽOJUMU NEATBILSTĪBU

9.1. Apstiprinājumu, kas saskaņā ar šiem noteikumiem piešķirts riteņa tipam, var anulēt, ja netiek izpildītas iepriekšminētās prasības vai ritenis, uz kura ir marķējums, neatbilst apstiprinātajam tipam.

9.2. Ja nolīguma līgumslēdzēja puse, kura piemēro šos noteikumus, anulē apstiprinājumu, ko tā iepriekš piešķīrusi, tā izmantojot paziņojuma veidlapu, kura atbilst šo noteikumu 1. pielikumā dotajam paraugam, informē citas nolīguma līgumslēdzējas puses, kuras piemēro šos noteikumus.

10. RAŽOŠANAS GALĪGA PĀRTRAUKŠANA

Ja apstiprinājuma turētājs pilnībā pārtrauc ražot saskaņā ar šiem noteikumiem apstiprinātos riteņus, tas par šo faktu informē iestādi, kura piešķīra apstiprinājumu. Saņemot attiecīgu paziņojumu, šī iestāde, izmantojot paziņojuma veidlapu, kura atbilst šo noteikumu 1. pielikumā dotajam paraugam, informē pārējās puses, kuras piemēro šos noteikumus.

11. PAR APSTIPRINĀJUMA TESTU VEIKŠANU ATBILDĪGO TEHNISKO DIENESTU UN ADMINISTRATĪVO STRUKTŪRVIENĪBU NOSAUKUMI UN ADRESES

Nolīguma līgumslēdzējas puses, kuras piemēro šos noteikumus, paziņo Apvienoto Nāciju Organizācijas sekretariātam par apstiprinājuma testu veikšanu atbildīgo tehnisko dienestu nosaukumus un adreses, kā arī to administratīvo struktūrvienību nosaukumus un adreses, kuri piešķir apstiprinājumu un kuriem jānosūta veidlapas, kas apliecina citās valstīs izdota apstiprinājuma piešķiršanu, attiecinājumu uz citu tipu, noraidīšanu, anulēšanu vai ražošanas galīgu pārtraukšanu.